
A tolmácsok helyzete és szerepe az Ukrajnából menekültek pszichológiai megsegítésének folyamataiban

Kulcsszavak: Tolmácsok, menekültek támogatása, szupervízió, trauma
Kutatásunk célja, hogy feltárja az ukrán menekültek pszichológiai támogatásában részt vevő tolmácsok tapasztalatait. Továbbá javaslatokat is teszünk szupervíziós csoportok létrehozására, amelyek hatékony támogatást nyújthatnak számukra munkájuk során. Módszertan: Félig strukturált interjúkat készítettünk, az így gyűjtött adatokat pedig az IPA (Interpretative Phenomenological Analysis) módszerével elemeztük.
Vizsgálati személyek: A kutatásban hat tolmács vett részt (öt nő és egy férfi), akik 1,5-2 éve dolgoznak egy olyan alapítványnál, amely pszichológiai és pszichiátriai segítséget nyújt ukrán menekültek számára.
Eredmények: az elemzés során öt főtéma körvonalazódott. Traumatikus tapasztalatok: a tolmácsok gyakran kerülnek szembe traumatizáló történetekkel, amelyek kockázati tényezőként jelentkeznek munkájuk során. Ami megtartja a tolmácsokat: a szervezeti támogatás, valamint a tapasztalatból származó szakmai tudás kulcsszerepet játszik abban, hogy a tolmácsok hosszú távon is folytatni tudják munkájukat. A keretek és szerepek homályossága: A terápiás helyzetekben a tolmácsok szerepei és határai kevésbé egyértelműek, mint például bírósági tolmácsolás során, ami bizonytalanságot eredményezhet. A segítségnyújtás, mint motiváció: a segítségnyújtás erőteljes motivációs tényezőként jelenik meg, amely egyben védelmet nyújthat a másodlagos stressz hatásai ellen. A tolmács szakmai hitvallása: a tolmácsok etikai és szakmai elveit a terápiás helyzetekben nem mindig lehet ugyanúgy alkalmazni, mint más munkakörnyezetekben, ami kihívásokat teremt a szerepük megítélésében és betöltésében.
Diszkusszió: az eredmények három átfogó témát emelnek ki. Állandó helykeresés a triádban: a tolmácsok folyamatosan újradefiniálják szerepüket és határaikat a terápiás munka hatékonyságának érdekében. Szakmai elvek és empátia összeütközése: az etikai kódexek és a tolmácsoknak szánt kézikönyvek által előírt irányelvek – különösen a semlegesség követelménye – gyakran nehezen összeegyeztethetők a terápiás helyzetekkel. Segítségnyújtás mint motiváció: a segítségnyújtás sokoldalú motivációs ereje kiemelkedő szerepet játszik a tolmácsok munkájában. Ez a motiváció egyfajta védelmi mechanizmusként működhet a kiégés ellen, és belső erőforrásként szolgálhat számukra a nehézségek kezelésében. Az eredmények alapján javaslatot teszünk egy támogató szupervíziós csoport létrehozására, amely segíti a tolmácsokat szakmai tapasztalataik megosztásában és az érzelmileg megterhelő élmények feldolgozásában.



